Félicien Kabuga

Félicien Kabuga (født 19. juli 1935 i Mukarange i Ruanda-Urundi i delen som senere ble Rwanda) er en rwandisk forretningsmann. Han er anklaget for å ha vært delaktig i folkemordet i Rwanda i 1994, men har alltid avvist enhver form for medvirkning.

Han ble i 1997 tiltalt av Det internasjonale tribunalet for Rwanda. Saken ble i 2011 overtatt av Den internasjonale restmekanismen for straffetribunaler (Restmekanismen). Kabuga ble arrestert den 16. mai 2020 i forstaden Asnières-sur-Seine utenfor Paris, der han bodde i skjul under falsk navn. Han skal ha brukt 28 navn siden 1994.

Biografi
Kabuga var forretningsmann og eide blant annet store teplantasjer nord i Rwanda. Han ble mangemillionær.

Kabuga var en nær medarbeider av Rwandas president hutuen Juvénal Habyarimana. Han var nært knyttet til Habyarimanas parti Mouvement révolutionnaire national pour le développement. Han støttet også Akazu, en uformell gruppe, eller klan, av hutu-ekstremister som skulle komme til å bidra vesentlig til folkemordet i landet.

Kabuga er anklaget for å ha forsynt Interahamwe med macheter og andre jordbruksredskaper som kunne benyttes som våpen, samt skaffet uniformer og sørget for transport gjennom seskaper han eide. Like før folkemordet tok til skal Kabuga ha vært ansvarlig for import av  macheter fra Kenya. Han anklages også for å ha fortsatt våpenleveransene mens folkemordet pågikk. Kabuga er blitt nevnt som en av de større importørene av macheter.

President Habyarimana omkom da flyet hans ble skutt ned av luftvernmissiler 6. april 1994 under innflyging til Kigali internasjonale lufthavn. Presidentens død ble opptakten til folkemordet. 

Kabuga var president for Fonds de défense nationale (Det nasjonale forsvarsfond) fra ca. 25. april 1994 til juli 1994 og president for radiostasjonen Radio Television Libre des Milles Collines (RTLM) i den perioden som tiltalen omfatter. RTLM spilte en aktiv rolle under folkemordet i Rwanda, ved at den ved forskjellige hatkampanjer og rasistisk propaganda oppfordret landets hutu-befolkning til å ta livet av landets tutsier.  

Kabuga flyktet fra Rwanda i begynnelsen av juli 1994 da det ble klart at landets huturegime som hadde gjennomført folkemordet var blitt beseiret av opprørsgruppen RPF. Sommeren 1994 forsøkte han å flykte til Sveits, men ble avvist og slo seg i stedet ned i Zaire for en kortere tid. Ifølge andre kilder skal han ha tilbrakt tid i Kenya og/eller i Oslo. En Norge-basert blogger som kalte nettstedet sitt African Press International (API) hevdet i juni 2008 at Kabuga lå i dekning i Oslo og muligens ville melde seg for øvrigheten. Dette ble avvist av rwandiske myndigheter som en bløff. 

Saken ble siden 2011 behandlet av Den internasjonale restmekanismen for straffetribunaler (Restmekanismen).  

Arrestasjonen av Kabuga ble gjennomført av fransk politi i samarbeid med påtalemyndigheten i Restmekanismen. Arrestasjonen kom som resultat av et samarbeid mellom straffetribunalet og politi i Rwanda, Belgia, Storbritannia, Tyskland, Nederland, Østerrike, Luxembourg, Sveits, USA, EUROPOL og INTERPOL. 

Kabuga ble i 1997 tiltalt av påtalemyndigheten i Det internasjonale tribunalet for Rwanda. Det ble utlovet 5 millioner amerikanske dollar i belønning. Anklagene gjaldt sju tilfeller av folkemord, deltakelse i folkemord, direkte og offentlig oppfordring til å begå folkemord, sammensvergelse om folkemord, forfølgelse og utryddelse, alt i forbindelse med folkemordet mot tutsiene i Rwanda. Tiltalen ble fornyet av Restmekanismen i 2011 og saken oversendt påtalemyndigheten i 2012. Arrestordren ble utstedt i 2013.

Han var medeier av Radio Télévision Libre des Mille Collines som med sine sendinger oppmuntret til og trolig koordinerte folkemordet. Ifølge tiltalen skal han selv ha agitert for å utrydde tutsiene og skal ha bidratt med finansiering av massemordet.

Han ble arrestert 16. mai 2020. Identiteten ble bekreftet ved DNA-prøve innhentet da han i 2007 fikk medisinsk behandling i Tyskland og unndro seg arrestasjon der.

Referanser

Litteratur
 Aimable Twagilimana: «Félicien Kabuga», Historical Dictionary of Rwanda, Scarecrow Press, Lanham, Md., 2007, s. 92 

Personer fra Nordprovinsen i Rwanda
Rwandiske forretningsfolk
Folkemordet i Rwanda
Folkemord
Forbrytelser mot menneskeheten